《和李中丞慈恩寺清上人院牡丹春歌》
唐代·权德舆

澹荡韶光三月中，牡丹偏自占春风。时过宝地寻香径，

已见新春出故丛。曲水亭西杏园北，浓芳深院红霞色。

擢秀全胜珠树林，结根幸在青莲域。艳蕊鲜房次第开，

含烟洗露照苍苔。庞眉倚杖禅僧起，轻翅萦枝舞蝶来。

独坐南台时共美，闲行古刹情何已。春间一曲奏阳春，

应为芬芳比君子。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。